S'idides a zia Manna cun rosariu

S'idides a zia Manna cun rosariu
peri sa idda sempre pendulone,
tamantu pezzu de rosarione
chi tenet su pudderigu a isfogu;
nende sos babbos nostros peri logu,
perras e biculos de avemmaria,
est mesu santa sa povera zia
appuntu cheret beatificada.

Tota incrispida e tota troffigada
paret falada dai su Calvariu.

Issa lu giughet sempr’a manu manca
ca sa destra li servit pro gestire;
intesu briga est a ballami s'anca,
e bi curret luego a dezzidire,
e preguntat inie, a faccia franca:
«It'est sa cosa?». Cheret tot'ischire,
s'avemmaria sighend'a cumplire
dai su sero innantis cominzada.

Subitu intrat in parte de sa gherra,
faghet de magistradu e de fiscale,
e nde cominzat un'atera perra
d'avemmaria sempre nende male,
sos padresnostros a lassa e afferra
ammisciat tot’a fila in generale
e sustenet cun forza su verbale
contra de tota idda si bi nd'hada.

De ogni tempus paret cun su frittu
fattu de sos foghiles rosariende,
intrat a intro passittu passittu
chi fina a su foghile non s'intendet,
cun sas orijas che chervu in su litu
sas zitas e cuntrastos iscultende,
e i sa cosa ch'idet e intendet
bessit a fora e bendet annattada.

Girende in sas carrelas cudda die
cun rosariu longu 'e padre legu
friastimende, ma no isco a chie,
posta in motu, ne pasu ne sussegu,
«Deus ti salvet Maria» narzende inie
«piena de grassia Segnore est cun tegu,
ancu lu potant bider surdu e zegu
già m'hat bogadu bella lumenada!

Beneditta ses tue e benedittu
su fruttu 'e sas intragnas tuas Gesu,
ch'andes a matta a terra che berittu
peri sa idda e poi in logu tesu
cun sa sacchitta e cun su bragalittu
e non li diana unu cagliaresu;
si nende male 'e me l'haja intesu
milu haia leadu a sa pedrada».

Cudda die leende abba dai su puttu
lassesit su rosariu segnaladu,
passat unu pizzinnu mes'astutu,
lu leat e lu frundit imbrogliadu:
«Malaitta sa entre chi ses rutu,
cun sos timparzos chi fisti faladu!».
Chirchende pedra e non nd'hat incontradu,
comente una sue attediada.

Si pesat a bon'hora su manzanu,
girat sa idda che prozzessione,
cun cuddu saltizzone sempr'in manu
cando pendende e cando trasinone;
fatt'a sos logos de su solianu
coment'andat de martu su mazzone
fattend'e laras cun divossione
paret s'attu linghende in sa cannada,

Ischit de arte magica e meighina,
sa testa sua est ciclopedia,
pronosticat e faghet de indovina,
hat de botanica e astronomia,
toccat dogni sienzia e dottrina
in ogni ramu de filosofìa;
e posta briga e gherra e batteria
in totu sos foghiles ch'hat intrada.

Portat tantu cuntrastos e filunzos
de fagher creer a totu chi piaghe',
sempr'est in cazza de fagher cojunzos
e dogni die ad s'isconza e faghe,
los faghet hoe e cras fìnint a punzos
e introduit sa gherra ue est sa paghe,
cominzat humile che i s'ambaghe
poi los colpat a irrustragliada.

Su rosariu gasi misturidu
de cojuos, de contos, de istoria',
de brigas de muzere cun maridu,
ciappulas cantas benint a memoria
e perras de babbu nostru imbastardidu
lu mandat a sos santos in sa gloria,
e confidat ottenner sa vittoria
de si salvare ogn'anima dannada.

Tota incrispida e tota troffigada
paret falada dai su Calvariu.